સરકારના વહીવટી તંત્રને શિથિલ થતું બચાવવા માટે પબ્લિક ડોમેઇનમાં રહેલા વિભાગોમાં જાહેર જનતા માટે મોબાઇલ એપ્લિકેશન શરૂ કરવાની આવશ્યકતા છે. આ મોબાઇલ એપ્લિકેશન ફરિયાદ લઇને તેનો નિવેડો લાવી શકે છે. રાજ્યના મંત્રીઓ કે ઓફિસરો તેમના મેઇલ એકાઉન્ટમાં કોઇ રિપ્લાય આપતા નથી ત્યારે આવી એપ્સ લોકો માટે આશીર્વાદ સમાન સાબિત થાય તેમ છે. આ એપ્સમાં સરકારે જે તે વિભાગની માહિતી ફીડ કરીને લોકોની સમસ્યાઓનું નિરાકરણ કરવા ઓનલાઇન સિસ્ટમ શરૂ કરવી જોઇએ. રાજ્યના ગૃહ, શિક્ષણ, મહેસૂલ, શહેરી વિકાસ, પંચાયત, શ્રમ અને રોજગાર તેમજ ઉદ્યોગ વિભાગમાં એપ્સ શરૂ કરીને લોકોને ન્યાય આપવો જોઇએ. આમ થશે તો તે ગુજરાતનો પહેલો પ્રયોગ હશે. સરકારે વહીવટ સુધારવા તેમજ ભ્રષ્ટાચારને નિયંત્રણમાં લેવા માટે અરજદારોને ફાઇલ ટ્રેકિંગ સિસ્ટમનો સીધો લાભ આપવો જોઇએ. લોકો તેમની અરજીનો સમયસર નિકાલ થાય છે કે કેમ તે જોઇ શકે. ફાઇલ ક્યાં અટકી છે તે અરજદારને ખબર પડવી જોઇએ. ભાજપની સરકાર પારદર્શતાની વાતો કરે છે ત્યારે લોકોને ઝડપી ન્યાય મળે તે માટે સ્માર્ટફોનના સમયમાં લોકોને ત્વરીત ન્યાય મળી રહે તે જરૂરી છે. મહેસૂલ વિભાગમાં અધિક મુખ્ય સચિવ પંકજકુમારે તમામ જિલ્લા કલેક્ટરોને ટ્વિટર હેન્ડલ આપીને લોકોની સમસ્યાઓનું ઝડપી નિરાકરણ કરવાનો પ્રયોગ કર્યો છે જે સરાહનિય છે. મહેસૂલ વિભાગમાં પણ આવી મોબાઇલ એપ્લિકેશન શરૂ થવી જોઇએ.